Papersnake/gushiwen huggingface dataset:
菩萨蛮·相逢欲话相思苦
晏几道（宋代）

相逢欲话相思苦，
浅情肯信相思否。
还恐漫相思，
浅情人不知。
忆曾携手处，
月满窗前路。
长到月来时，
不眠犹待伊。
春日长
萧立之（宋代）

春日长，长安贵游踏春阳。游龙八尺黄金装，狎客沈宋交金张。

真珠结屋贝作堂，锦裀七十二鸳鸯。吴姬赵女罗丝篁，熊蟠豹胎桂为浆。

主客一饮累百觞，帏风幕日绮绣香。白昼铜盘飞蜡光，行乐未足光阴忙。

恨无长绳系扶桑，何曾得知春日长。山中腐儒鬓欲霜，蜗牛庐中狮子床。

二十七种饭瘦郎，过午一枕无何乡。起来煎茶竹风凉，半丝不挂万虑忘。

从渠门外尘如马，落絮游丝相枕藉。斜阳窗户一编书，日长只在茅檐下。
夜雨泊秦溪虎啸桥
蒋浩（清代）

虎啸山桥夜，鱼鸣海角更。乱云千障合，孤艇一镫明。

兰草还思楚，桃花莫问嬴。卧听篷底雨，人语暗潮生。
借朱约山韵就贺挂冠
文天祥（宋代）

身健尚堪松下饭，眼明正好橘中棋。
青山有约当朱户，白首何心上彩闱。
栗里田园供雅兴，午桥钟鼓赏清时。
晚来倦客秋江上，坐看半天黄鹄飞。
役所书事用山谷观化韵 其八
赵鼎（宋代）

台高山远淡如无，愁极羁人念索居。一任东风吹鬓发，潇潇蓬葆不禁梳。
寄怀江宁张子莼太守四首 其一
周赓良（清代）

秋气薄林木，回飙鸣清商。长宵剧悽冷，揽衣起徬徨。

推窗望霜空，夜色殊微茫。薄云歛缺月，吞吐娟娟光。

数点南来雁，呼侣声悽怆。言念素心人，隔此天一方。

大江不可越，惄焉摧中肠。
又次郑性之悬尉韵
楼钥（宋代）

闵雨才宽又畏风，从朝愁到夕阳舂。
谁教官到二千石，不学当年邴曼容。
呼伯仁
洪亮吉（清代）

渡江来，不安坐。茂伦一言伯仁贺，向见夷吾在江左。

夷吾有急呼伯仁，伯仁百口还理君。为君沥肝胆，为君全令名。

伯仁言，感天子，夷吾不言伯仁死。三司耶，令仆耶，知人不易古所嗟。

夷吾亦杀鲍叔牙。
六叹（集已载三首）
李涉（唐代）

蓬莱岛边采珠客，西望人寰星汉隔。千重叠浪耸云高，

万里平沙连月白。海中洞穴寻难极，水底鲛人半相识。

玄蚌初开影暂明，骊龙欲近威难逼。辛苦风涛白首期，

得珠却恨求珠时。隋侯殁世几千载，只今薄俗空嗤嗤。

燕王爱贤筑金台，四方豪俊承风来。秦王烧书杀儒客，

肘腋之中千里隔。去年八月幽并道，昭王陵边哭秋草。

今年二月游函关，秦家城外悲河山。河上山边车马路，

残日青烟五陵树。

关东病儒客梁城，五岁十回逢乱兵。烧人之家食人肉，

狼虎炽心都未足。城里愁云不开城，城头野草春还绿。

五十馀年忠烈臣，临难守节羞谋身。堂上英髦沉白刃，

门前舆隶乘朱轮。千古伤心汴河水，阴天落日悲风起。
茶
秦观（宋代）

茶实嘉木英，其香乃天育。
芳不愧杜蘅，清堪掩椒菊。
上客集堂愧，圆月探奁盝。
玉鼎注漫流，金碾响丈竹。
侵寻发美鬯，猗狔生乳粟。
经时不销歇，衣袂带纷郁。
幸蒙巾笥藏，苦厌龙兰续。
愿君斥异类，使我全芬馥。
【中吕】朝天子·山中杂书三
张可久（元代）

山中杂书三首
罢手，去休，已落在渊明后。百年心事付沙鸥，更谁是忘机友。洞口渔舟，桥边村酒，这清闲何处有？树头，锦鸠，花外啼春昼。
夜长，未央，盼杀鸡三唱。东华听漏满靴霜，却笑渊明强。月朗禅床，风清鹤帐，梦不到名利场。草堂，暗香，春已到梅梢上。
醉馀，草书，李愿盘谷序。青山一片范宽图，怪我来何暮？鹤骨清瘦，蜗壳蘧庐，得安闲心自足。蹇驴，和酒壶，风雪梅花路。
野景亭
瓜田邵平，草堂杜陵，五柳庄彭泽令。牵牛篱落掩柴荆，犬吠林塘静。树顶蟾明，水面风生，听渔歌三四声。小亭，野景，动著我莼鲈兴。
酸斋席上听胡琴
玉鞭，翠钿，记马上昭君面。一梭银线解冰泉，碎拆俪珠串。雁舞秋烟，莺啼春院，伤心塞草边。醉仙，彩笺，写万里关山怨。
春思
见他，问咱，怎忘了当初话？东风残梦小窗纱，月冷秋千架。自把琵琶，灯前弹罢，春深不到家。五花，骏马，何处垂杨下。
梅友元帅席上
老夫，病余，尚草《长门赋》。阿莲娇吻贯骊珠，试听《莺啼序》。玉露冰壶，香风琼树，醉归来不用扶。小奴，按舞，看了梅花去。
点检朝陵内人顿递至西兴道中纪事
喻良能（宋代）

平湖潋滟摇春风，扁舟轻驶如飞鸿。
垂杨万缕长青茸，倚岸崇桃醉脸红。
满空烟雨霏蒙蒙，柯桥精庐闻午钟。
平畴麦苗青芃芃。崇峰秀岑纷玲珑。
图经未看名叵穷，雨葩烟叶交朦胧。
吾欲图之谁其工，妙语却思六一翁。
解道山色有无中，薄暮舣舟依竹丛。
夜深点滴听孤篷，天明利涉浮梁雄。
钱清虽小炊烟重，我生之辰今适逢。
一杯水暇缘匆匆，聊以新诗娱老悰。
龛山西北水溶溶，白鹤桥边小梵宫。
海天茫茫空复空，放眸一望日本东。
萧山小邑河阳同，桃李漫山如锦幪。
谿旁驿亭名梦笔，故居知是江文通。
西兴浦口天连水，满眼长安紫翠浓。
哀淮人
严允肇（清代）

驱车适海岱，日暮行人愁。饿夫相枕藉，老弱罗道周。

挥涕前致词，淮楚是吾州。渠穿广陵道，水纳黄河流。

舳舻来吴会，东北通咽喉。一朝河岸决，漫衍东南陬。

百万为鱼鳖，何论田与畴！窜身来此方，苟活同蜉蝣。

此方又荒旱，赤地谁锄耰？官吏责富户，朘削如仇雠。

财赋一以空，猗顿皆黔娄。两地总困厄，一死夫何尤。

听此肠寸结，泪下不可收。寄语当路子，闭籴非良谋。

嗷嗷累千万，生理真可忧。昔闻富郑公，劝民贮乾糇。

所在发廪给，去往俱自由。公私虽两困，危急庶有瘳。

万邦苦饥溺，安饱亦足羞。何时灾沴息，躬耕乐行休。
金丹诗诀 其五十一
陈楠（宋代）

若未逢师且看诗，诗中藏诀好修持。虽然不到蓬莱路，也得人间死较迟。
再谪夷陵题长乐寺
李涉（唐代）

当时谪宦向夷陵，愿得身闲便作僧。

谁知渐渐因缘重，羞见长燃一盏灯。
答豫草五宗侯五首 其一 答宗良
欧大任（明代）

心往宗雷学，劳劳法署臣。风嘶朱鬣马，月傍白纶巾。

金粟名居士，柴桑托隐人。何因咨密义，移艇大江滨。
立春示儿二首
王之道（宋代）

朝来何所喜，人唱玉楼春。
酒著心还壮，诗成思转新。
士衡宁久困，曲逆岂长贫。
千载风云会，欣逢圣主真。
红云亭即事五首 其四
方回（元代）

江湖垂老死，天地忽风尘。岂不多华屋，何曾属主人。

此亭聊著眼，数口仅容身。鸡犬桑麻里，侯王愧小民。
潘紫岩与余赋雪约不得用色数并实字及比喻
白玉蟾（宋代）

不似寻常冻，俄而散漫飞。
羞明犹欲落，等伴未全晞。
承得圆还碎，看来是复非。
积深仍密密，舞急转霏霏。
弗是筛成细，何如拾取归。
今焉皆璀璨，昨者只浽（左虚右亢）。
扫去依元有，呵来忽渐微。
乱飘寒转甚，相映远生辉。
莫踏凹中满，遥知凸处肥。
严凝吟不厌，凛冽饮无威。
赏翫真堪乐，丰穰不用祈。
婵娟虽可待，融散恐几希。
四月望再游西湖十首
陈造（宋代）

前时小舫冒氛昏，重到轻桡破麴尘。
湖面风烟饱姿态，一番到眼一番新。
铁柱寒波
王绂（明代）

金铁有断制，角木终见降。旌阳利物意，千载安兹邦。
圈里村
唐之淳（明代）

晓望嘉祥山，晚投孙家圈。墟曲烟火乱，天高云景鲜。

道旁一废烟，纠结苔蔓缠。知是古乡校，篆笔有瑶镌。

况兹邹鲁邦，文物自古先。云何丧乱后，俎豆没戈鋋。

当时揖让地，草木牛羊膻。方今际文明，百举无弃捐。

子产如可作，诸生思执鞭。
题傅侍郎寒碧十五韵·观鱼
陈宓（宋代）

燕忙将水撇，鱼乐欲空跳。
此意谁能会，光阴静里消。
龟山之孙杨子顺肇庆一见相投随至德庆谋馆寓
曾丰（宋代）

吾教落南无祖师，问谁传得祖师衣。
渊明抵掌今诚是，伯玉摇头昨似非。
相谢十州风月去，自担千古圣贤归。
归囊道价重于利，未必轑羹不下机。
砚瓦沟
程敏政（明代）

一派泉声出涧长，千金犹带墨痕香。源流色正分玄武，删述功深仰素王。

湘水有鱼还识字，荥河无马复呈祥。稽疑欲借图经看，断港裴回又夕阳。
秋高申戒诸屯示幕府
叶梦得（宋代）

草枯马健已高秋，堂上应须早伐谋。传箭犹闻聚蜂蚁，控弦那得犯貔貅。

书生会击单于颈，壮士谁舂长狄喉。快使营平归印绶，貂蝉敢望出兜鍪。
赠李戡
文彦博（宋代）

昌元建邑几经春，百里封疆秀气匀。鸭子池边登第客，老鸦山下著棋人。
阳翟道中有怀存之二首 其一
李之仪（宋代）

顽阴将腊袭衣褠，倦辔临风愧白头。一事无成还岁晚，百年过半尚人谋。

天边漫铸黄金印，月下何时紫绮裘。拟借东邻分一径，未应人物谢羊求。
自和书秋
王初（唐代）

陇首斜飞避弋鸿，颓云萧索见层空。汉宫夜结双茎露，

阊阖凉层六幕风。湘女怨弦愁不禁，鄂君香被梦难穷。

江边两桨连歌渡，惊散游鱼莲叶东。
次韵赵文鼎同游鹅石五首
韩元吉（宋代）

潋潋烟波带月华，渡头江迥两三家。
细倾社翁鹅儿酒，洪听山村杨白花。
咏独栖鸟诗
朱超（南北朝）

河水闻寒已成冻，塞草愁霜悬自衰。可念无端失林鸟，此夜逆风何处归。

列网遮山不听度，悬冰绕树滑难依。细石似燕能随雨，片木作鸢犹解机。

但令积风多少便，何患有翼不能飞。寄语故林无数鸟，会入群里比毛衣。
春暮偕二兄游东园
双庆（清代）

昔年此地款荆扉，风景东园是也非。芳草有情萦客屐，落花无也点春衣。

林间听鸟邀佳句，石上衔杯趁夕晖。莫负殷勤鸡黍约，攀留三月不须归。
赠别崔纯亮
孟郊（唐代）

食荠肠亦苦，强歌声无欢。
出门即有碍，谁谓天地宽。
有碍非遐方，长安大道傍。
小人智虑险，平地生太行。
镜破不改光，兰死不改香。
始知君子心，交久道益彰。
君心与我怀，离别俱回遑。
譬如浸蘖泉，流苦已日长。
忍泣目易衰，忍忧形易伤。
项籍岂不壮，贾生岂不良。
当其失意时，涕泗各沾裳。
古人劝加餐，此餐难自强。
一饭九祝噎，一嗟十断肠。
况是儿女怨，怨气凌彼苍。
彼苍若有知，白日下清霜。
今朝始惊叹，碧落空茫茫。
贫甚戏作绝句八首 其七
陆游（宋代）

读书但觉惭轮扁，补吏非能去箭张。白发归为林下叟，固应饥不餍糟糠。
再赠彦明用前韵
孙觌（宋代）

老干轮囷不计春，强名居士愧诗人。共尊有若都非是，误认颜标自有真。

忽睹二豪联白璧，坐令百鬼怖黄巾。它年若许陪莲社，不惜千金剩买邻。
登石鱼楼
杨简（宋代）

楼栏倚碧空，绿树正摇风。
我独来从容，笑歌于其中。
微凉吹我衣，碧袂纱玲珑。
诗成自长吟，宛转音和融。
此意无人会，只许清风同。
亦许空间云，悠然西又东。
亦许林间禽，幽啭声无踪。
亦许山间翁，笑语天机通。
前山对我吟，突兀青重重。
终日赓我歌，知音无瞽宗。
知音自古少，日月空临照。
天地终不秘，造化今未了。
又次蒋甥仲愚韵
楼钥（宋代）

山色空濛雪更奇，满空击碎吠琉璃。
寒侵茅屋春无寐，冻合梅花夜不知。
泛泛轻舟胜路滑，洋洋流水乐人饥。
兴来但觉酒肠阔，江海安能实漏卮。
句
钱惟演（宋代）

金牛此地通巴栈，黄鸟当时颂汉臣。
江南好 其十二 啸虹亭
许英（清代）

吟啸晚，天半彩桥横。影带断霞归水浦，气含残雨过江城。

雌霓唤分明。
诗偈 其一六四
庞蕴（唐代）

佛有一等慈，有人心不知。一切皆平等，贫富总怜伊。

富者你莫贪，贫者你莫痴。无贪心自静，无痴意莫思。
欲游龙山鹿苑有作
齐己（唐代）

龙山门不远，鹿苑路非遥。合逐闲身去，何须待客招。

年华残两鬓，筋骨倦长宵。闻说峰前寺，新修白石桥。
郊庙歌辞。祀九宫贵神乐章。肃和
佚名（唐代）

精意严恭，明祠丰洁。献酬既备，俎豆斯撤。

日丽天仪，风和乐节。事光祀典，福覃有截。
题和山推蓬看梅
释道璨（宋代）

沙头寒声入芦苇，沙际暝烟湿微雨。
疏花明在树梢头，吟身卧在船蓬底。
相看一笑大江横，白鸟不飞天似水。
逃禅英骨閟九原，褚郎有神呼得起。
倔强横枝不受屈，玲珑孤标净如洗。
春风满面吹不开，冰雪满身冻不死。
岁寒心事谁得知，大似和山隐君子。
我有扁舟蓑笠盟，落在吴头并楚尾。
挑灯今夜不成眠，免得相寻来梦里。
龙池
李商隐（唐代）

龙池赐酒敞云屏，羯鼓声高众乐停。
夜半宴归宫漏永，薛王沉醉寿王醒。
登内湾岩
林占梅（清代）

百尺危楼峭壁悬，元龙那有此天然。迎眸山色无今古，悦耳泉天有管弦。

野鹭行行投晚浦，丛篁历历数平川。可怜大道皆荆棘，胜境睽违已廿年。
赠龟山慧海长老
敖陶孙（宋代）

向来缚虎正死急，今日看牛无可鞭。
我提审定之两印，十年勘尽诸方禅。
浙东西山好僧相，头目静如秋水莲。
试令回眼参壁观，掣顿已作猕猴颠。
平生棒喝不作用，何者可毒臞翁拳。
龟山爬沙吸淮海，上有蜀客蹲共颠。
石颅铁脊踞牙齿，老龟无力供回旋。
自言小来会鬼窟，木客对诵明月篇。
山中白石足朝饭，无语可对蹲鸱前。
一行乃得命大谬，万事瓦裂今萧然。
祗念竿木事游戏，铁胎五百成拘牵。
至人无心变到我，顾念尘脚相摩湔。
是身如云即虚幻，安要包里争鲜妍。
尔来臞翁颇狡狯，随风转柂忘洄沿。
都梁要药竟何有，杖头挑得枯藤仟。
高堂暗坐触蝙蝠，放光时有阶头砖。
了无一法可酬难，蒲团禅板久已捐。
山空月明礎石员，百围老干行参天。
何当断手释椎鉴，与师共泛荆溪船。
大观二年戊子三月二十九日请假祀坟和族人升之韵
阳孝本（宋代）

连日阴云拂晓开，欢声九族一时来。江山奇秀浑如画，鼓乐喧阗却似雷。

三爵香醪浇故垄，满天春色绝纤埃。自从菲德叨荣甚，八行初从帝里来。
赓李筼房韵
释文珦（宋代）

故国频关梦，春深一到来。
却因风景异，便棹雨舟回。
其可忘诸夏，真堪赋七哀。
天居曾入处，满目旧寒苔。
与诸友访黄宗鲁宗鲁置酒于思猷亭席上分韵赋思猷亭诗各以姓为韵予得谢字
谢逸（宋代）

我见俗子避百舍，一钱不直灌夫骂。灵谷峰前汝水湄，谁信无双有江夏。

平生眼底无可人，子猷粗与吾同社。

故栽修竹共岁寒，不与繁花斗荣谢。疏阴时过少陵樽，斜枝最入萧郎画。

强排风雨作寒声，巧留雪月延深夜。三伏炎蒸自可逃，一榻清凉那肯借。

愿言闭关谢俗子，勿与此曹俱日化。但得风味如晋人，纵无此君自潇洒。
送杨勉斋北上公车
成鹫（清代）

一回见面一回新，不觉相逢是贵人。未敢久留三笑侣，近须忙趁百花春。

梦游海岳身先老，道合风云曾有因。君去选官予选佛，局中谁为辨疏亲。
登岳阳楼
张埴（宋代）

临风把酒此何时，白首登临亦暮迟。
一片湖光寒日里，品题都是北来诗。
恭睹宸制花落尤艳之句自古诗人未有形容及此
曹勋（宋代）

春事匆匆绿渐稼，林花铺绣晓烟中。
如何卷上黄金阙，许作华裀舞阆风。
题林良为朱都宪诚庵先生写林塘春晓图
陈献章（明代）

烟飞水宿自成群，物性何尝不似人。得意乾坤随上下，东风醉杀野塘春。
连日治圃至山亭又作五字
陆游（宋代）

门开度略彴，路尽上坡陀。
农隙闲耕犊，樵归起醉歌。
青烟舞鸾凤，白石伏鼋鼍。
剩有筇枝兴，穷冬气已和。
送男左贬诗（一作送男彦辅左贬）
林氏（唐代）

他日初投杼，勤王在饮冰。有辞期不罚，积毁竟相仍。

谪宦今何在，衔冤犹未胜。天涯分越徼，驿骑速毗陵。

肠断腹非苦，书传写岂能。泪添江水远，心剧海云蒸。

明月珠难识，甘泉赋可称。但将忠报主，何惧点青蝇。
和卢给事酬裴员外
姚合（唐代）

南山雪色彻皇州，钟鼓声交晓气浮。鸳鹭簪裾上龙尾，

蓬莱宫殿压鳌头。夕郎夜直吟仙掖，天乐和声下禁楼。

赠答诗成才思敌，病夫欲和几朝愁。
郁罗箫台
王洧（宋代）

洞霄尽有游人到，罕有冲寒冒雪来。清晓步虚钟磬响，玉山扶出郁罗台。
句 其十四
范镇（宋代）

淡墨题名第一人，孤生何幸继前尘。
拂云轩
黄裳（宋代）

却尘兼却暑，非市亦非郊。龙孕雪中种，凤翻云外梢。

萧萧天籁作，淡淡月华交。切玉岁寒味，供餐无外肴。
查漕元章生日
王十朋（宋代）

气压群阴首占阳，生贤时节自非常。十分天上月轮满，一线人间日影长。

揽辔威名崖雪凛，和羹消息岭梅香。要知三峡无穷水，便是词源与寿觞。
乙巳邵武建宁夜坐书呈诸公
陈普（宋代）

欲图麟阁终形役，不过虎溪还事烦。
但向暑来寒往处，十分磨鑢要无痕。
和明甫南山用粹之韵
李弥逊（宋代）

寻源探穴上林丘，宛似愚溪柳柳州。
树拥千头争地出，江分一柳抱山流。
阴堂阁雨云生屋，晚浦收潮草泛舟。
幽兴未穷留眼力，将雏结友更深游。
观余姚海氛
谢景初（宋代）

海上风与雨，未眹先气升。
泽卤杂山云，蓊郁相薰蒸。
交语面已杂，安辨丘与陵。
衣濡带革缓，臭腥殊可憎。
自非昌其阳，疾疠得以乘。
君子却阴邪，何必医师能。
送人之军
贺知章（唐代）

常经绝脉塞，复见断肠流。
送子成今别，令人起昔愁。
陇云晴半雨，边草夏先秋。
万里长城寄，无贻汉国忧。
州宅
喻良能（宋代）

势压江峦栋宇雄，使君如在广寒宫。
微之政以江山助，千首诗成咳唾中。
奉使契丹二十八首其二十六太白山祈雨诗五首
苏辙（宋代）

雨既止，百谷复。
筑场壤，治囷簏。
为酒醴，伐豚羔。
舞长袖，击鸣鼍，
匪以报兮。
夏日江行
余靖（宋代）

解组趋宸阙，扁舟泛江练。
健舻雁齐鸣，轻帆云一片。
水阔烟难收，雨昏风易转。
曲浦逗留多，修程梦魂倦。
舟子怯风波，终朝股交战。
预忧雷电惊，先喜虹蜺断。
安知农夫望，只顾行人便。
愚儒有所思，自愧心如面。
追惟亡异才，承恩得为县，
盘错非所长，耕桑当勉劝。
十日衍一雨，灾恐延农畔。
靡爱弊与牲，群望走之遍。
山川未应诚，兼晨不敢饭。
霈然得嘉澍，荷天如免谴。
何以迅流间，遽逐庸夫变。
江淮民荐饥，糟糠未充膳。
粢盛苟无害，岂将风雨怨。
玉烛长均调，寸进真君愿。
送溧阳友人依茅山玉宸观主
李龏（金朝）

抱琴游帝里，一帽两靴尘。忽忆归金濑，还谋老玉宸。

鱼分仙涧月，虎让古山春。伏事陶弘景，终非是俗人。
明皇祀圜丘乐章。豫和
佚名（唐代）

大号成命，思文配天。神光肸蚃，龙驾言旋。

眇眇阊阖，昭昭上玄。俾昌而大。于斯万年。
偈颂六十八首
释法薰（宋代）

时时九夏，日日三秋。
闹市裹，百草头。
夹山老子卖峭，重价未有轻酬。
题大慈坞祖塔院
释惠觉（宋代）

谷口两三家，平田一望赊。
春深多遇雨，夜静独鸣蛙。
云暗未通月，林香始辨花。
谁惊孤枕晓，涛白捲江沙。
伯时三马图
吴则礼（宋代）

从来画马称神妙，至今只说江都王。将军曹霸实仲季，沙苑丞辈犹诸郎。

龙眠老人亦画马，独与三子遥相望。两马骈立真骕骦，一马脱去仍腾骧。

龙眠老人今则亡，呜呼三马谁平章。北湖居士两鬓苍，初无长吉古锦囊。

饭豆不足将游梁，手持三马三太息，樯乌已复催船樯。
一春置酒必苦风雨今日幸晴而景卢有行色
洪适（宋代）

一春风雨厄游遨，此际开樽始解嘲。恰恰鸣禽藏柳陌，欣欣嫩叶迸花梢。

离筵欲动愁分袂，胜日何妨剩出郊。燕寝香凝公事了，频将书札问龟巢。
游查山分韵得日字
陶宗仪（明代）

雪后天象清，维时月初吉。三老山中居，杖藜乘兴出。

总讶神仙流，衣冠兼散逸。叩我东家门，造我读书室。

主人重留连，开尊叙真率。倾写间别怀，气谊等胶漆。

送别河梁上，怅然若有失。快行莫迟迟，猛虎嘷落日。
庐山二胜，并叙 其一 开先漱玉亭
苏轼（宋代）

高岩下赤日，深谷来悲风。
擘开青玉峡，飞出两白龙。
乱沫散霜雪，古潭摇清空。
馀流滑无声，快泻双石谼。
我来不忍去，月出飞桥东。
荡荡白银阙，沉沉水精宫。
愿随琴高生，脚踏赤鲩公。
手持白芙蕖，跳下清泠中。
答沈休翁所问因成赠章
徐祯卿（明代）

六龄识姓字，十岁弄歌章。十二失慈母，嬉戏道路傍。

十七学干禄，跅𧿇空徬徨。幸逢黄河清，昭映白日光。

圣心勤草莱，猋逐云罗翔。谬以跌宕资，寘之枳棘场。

虽有鲁连节，濩落无所将。揣摩笑苏秦，况乃章句行。

不见樊笼羽，冥心在八荒。飘飖碧云绪，梦寐嵩山阳。

饮水心自足，怀哉桂树芳。朅来荆巫渚，傲然称楚狂。

夫子挺乔岳，时人呼凤凰。一隐不世见，邻父徒窥墙。

而我爱逸调，谈笑登其堂。永符金龟契，豁以岁年忘。

予今入衡山，访道蹑飞梁。倘遇洪崖子，遥传紫汞方。

与君变白发，携手共徜徉。
月师西岩
卫宗武（宋代）

灵山作岩骨，清气涤炎洲。
突兀插万古，玲珑涵九秋。
排云宿翳扫，宾日晓光浮。
的的西为意，且於此处求。
南阳湖夜行
法良（清代）

卧听沙禽语，推篷对白蘋。天空云在水，风静月窥人。

身世惭雌伏，江湖比雁臣。坐观群动息，吾自乐天真。
风流子（和桐城魏宰）
王之道（宋代）

扁舟南浦岸，分携处、鸣佩忆珊珊。见十里长堤，数声啼鴂，至今清泪，襟袖斓斑。谁信道，沈腰成瘦减，潘鬓就衰残。漫把酒临风，看花对月，不言拄笏，无绪凭阑。
相逢复相感，但凝情秋水，送恨春山。应念马催行色，泥溅征衫。况芳菲将过，红英婉娩，追随正乐，黄鸟间关。争得此心无著，浑似云闲。
留题霍山应圣公庙
陈网（宋代）

峻极巍峨势望雄，层峦叠嶂翠重重。
为神有感兴唐祚，作镇无疆福晋封。
材产十州资构厦，泉分数邑润耕农。
幽岩旧榻高人隐，绝顶遗坟古帝踪。
欲雨片云生峭壁，未明先日照危峰。
断崖当午晴雷震，深壑经秋积霭浓。
樵去每逢游洞鹿，僧禅时见戏潭龙。
名光祀典传千载，仰祝牲牢致享恭。
白菜传自吴今岁布诸近地心甚爱之因赋
陶益（明代）

玉质喜为邻，窥园日欲亲。锄成江左绿，摘作岭南新。

叶淡调羹顺，根香得味真。加餐常赖尔，肉食莫相嗔。
庆双椿（汪周佐夫妇五月六日同生）
王以宁（宋代）

问政山头景气嘉。仙家绿酒荐菖芽。仙郎玉女共乘槎。

学士文章舒锦绣，夫人冠帔烂云霞。寿香来是道人家。
端午帖子 其三 皇后阁
周必大（宋代）

筒黍尝思时献稑，綵丝系处忆亲蚕。女红躬俭今犹昔，应有诗人赋二南。
濯缨堂
张诩（明代）

吾闻古君子，无入不自得。身穷道不穷，兹理甚不惑。

双溪本沧浪，魏公亦孺子。有歌人不闻，时无圣人耳。
怕上楼
潘玙（宋代）

凭高多感慨，怕上夕阳楼。
云阁四山雨，江分两岸秋。
雁来惊客意，枣熟动边愁。
醉里看长剑，英雄志未酬。
良月二十一日郡庠置酒炉亭劳余出山且取子美
陈著（宋代）

蒲葵裁成扇，瘿木斲为樽。
自是山林物，不入纨绮门。
次秀野躬耕桑陌旧园之韵二首 其一
朱熹（宋代）

郊园旱久只多蹊，昨夜欣沾雨一犁。已办青鞋随老圃，便驱黄犊过深溪。

农谈剩喜乡邻近，馌具仍教妇子携。指点竹寒沙碧处，不知何似锦城西。
雪霁对南嵩有怀夏三兰修
周尔墉（清代）

群山挟霁色，闯然落檐际。晨起对烟鬟，粉渍芙蓉髻。

此时启南窗，忽忆同岑契。我有素心交，冰雪得天慧。

伟抱通三古，游心在六艺。心源浩浩来，意则词尤丽。

迢递隔云端，云浓但高睨。我无长房术，千里能缩地。

如带有长河，谁能舟楫济。与子握手来，羲娥递四岁。

朋簪会合间，倏如舟不系。长安子云居，明年又相缀。

题襟原有时，非惜景光逝。所惜清景难，不得同清霁。

吸茗对南山，无言而遥睇。
踏莎行 见《词综补》
席慧文（清代）

禁苑乌啼，鼎湖龙撇。琼枝惨遇红羊劫。青门路断入空门，凄凉旧事凭谁说。

蜀镜云沉，秦箫露咽。生怜明月圆还缺。千秋遣恨九重恩，一齐付与檀槽拨。
与昭庆因律师
李龏（金朝）

西湖戒坛寺，近逼九重天。师住无他恼，人言有宿缘。

莲香熏梵裓，柳色护斋筵。四分南山律，今谁可共宣。
寄曾郁文短歌
刘崧（元代）

澄江水，向东流，流向东昌江上头。我有故人在江上，十年不见增烦忧。

白沙水声寒活活，黄岩云气凝清秋。岂无沙棠枻吴女讴，可以载酒同遨游。

狂风吹山波浪恶，使我不得回轻舟。翩翩云中双飞燕，衔书寄我频留恋。

书中展转道深情，但恨相思不相见。春燕飞来秋复归，报书不遣壮心违。

碧兰紫蕙何由采，即恐萧条霜露稀。
六月五夜斯远会宿西轩为赋七言四韵
赵蕃（宋代）

雨余信宿尚留凉，况是僧房对竹床。
异日江湖成远隔，只今林壑可相忘。
囊空未易苏贫极，酒薄聊能衍话长。
竹树并檐虽尔密，不妨新月吐华光。
善利阁次伯仁所题赵子良画四首
裘万顷（宋代）

平生交游间，吾帻盖屡岸。
区区稻粱谋，君亦逐鸿雁。
江村
李遹（金朝）

陆地无根客，江村有发僧。两盂残喘粥，一寸苦吟灯。
和清明前即事三首
廖行之（宋代）

漫山百卉效奇珍，万喜原头雀舌新。
不待清明改泉火，撷芳收取最先春。
秋夜行
吕本中（宋代）

八月九月啼寒螀，十月北风天雨霜。客游无聊思故乡，乡书不来空断肠。

鸿飞何为满夕阳，举头揽取明月光。置我堂上方天床，满酌玉杯碧淋浪。

唤取姮娥来共尝，人间欢乐寿命长，不须辛苦老桂傍。
自临川泛舟还归因假前韵寄粹老提举朝议兼简知府龙图丈 其三
彭汝砺（宋代）

道路不得已，简书无奈何。啼莺思旧友，流水忆清歌。

江汉心尤惬，田园兴转多。西山春咫尺，游思欲扪萝。
冬晓诗
刘孝先（南北朝）

晨霞影翠帷，思妇织霜丝。经寒牵杼涩，钏冷调梭迟。

乍废倡楼粉，贪赴远人期。
赋得晓禽催读
吴銮（清代）

鸦声林际动，鸡唱枕边闻。风送时禽语，睛开秘阁文。

潜心应领时，触耳倍精勤。睍睆情偏切，咿唔意更殷。

提壶空唤醉，布谷但催耕。未若频呫哔，由兹熟典坟。

飞鸣宾晓日，效敩惜斜曛。毛羽文章焕，赓歌叶缦云。
月华篇
李星沅（清代）

流云吐月光熊熊，秋天洗出金芙蓉。一奁明镜烛沧海，花葩狎猎围玲珑。

或云蟾蜍肆狡狯，精灵虚气当青空。或云重轮晕遥夕，譬彼螮蝀歌在东。

不然七宝修珠宫，手挥巨刃摩苍穹，珊瑚柯绽流霞红。

不然仙人翔回风，霓旌翠佩纷琤瑽，帷车照耀三千重。

我时邀月金杯中，仰天大笑真奇逢。探怀试取谪仙笔，比君藻采将毋同。

安得此月化作五色新诗筒，写我长离婉婉之心胸。
历城郡治凝波亭
祖无择（宋代）

耽耽层构俯清涟，山色波光晓共鲜。
形胜增雄齐十二，风流素共客三千。
铺舒柳影眠鸥渚，欺压莲香载妓船。
公退每来须度日，尘缨未濯媿潺湲。
送郑少卿景望知建宁
陈傅良（宋代）

清庙图书宝，熙朝雅颂音。
频繁炻节召，荏苒二毛侵。
衣饭家才足，丘园意亦深。
卧听床下士，时作武侯吟。
随园记
袁枚（清代）

金陵自北门桥西行二里，得小仓山，山自清凉胚胎，分两岭而下，尽桥而止。蜿蜒狭长，中有清池水田，俗号干河沿。河未干时，清凉山为南唐避暑所，盛可想也。凡称金陵之胜者，南曰雨花台，西南曰莫愁湖，北曰钟山，东曰冶城，东北曰孝陵，曰鸡鸣寺。登小仓山，诸景隆然上浮。凡江湖之大，云烟之变，非山之所有者，皆山之所有也。

康熙时，织造隋公当山之北巅，构堂皇，缭垣牖，树之荻千章，桂千畦，都人游者，翕然盛一时，号曰随园。因其姓也。后三十年，余宰江宁，园倾且颓弛，其室为酒肆，舆台嚾呶，禽鸟厌之不肯妪伏，百卉芜谢，春风不能花。余恻然而悲，问其值，曰三百金，购以月俸。茨墙剪阖，易檐改途。随其高，为置江楼；随其下，为置溪亭；随其夹涧，为之桥；随其湍流，为之舟；随其地之隆中而欹侧也，为缀峰岫；随其蓊郁而旷也，为设宧窔。或扶而起之，或挤而止之，皆随其丰杀繁瘠，就势取景，而莫之夭阏者，故仍名曰随园，同其音，易其义。

落成叹曰：“使吾官于此，则月一至焉；使吾居于此，则日日至焉。二者不可得兼，舍官而取园者也。”遂乞病，率弟香亭、甥湄君移书史居随园。闻之苏子曰：“君子不必仕，不必不仕。”然则余之仕与不仕，与居兹园之久与不久，亦随之而已。夫两物之能相易者，其一物之足以胜之也。余竟以一官易此园，园之奇，可以见矣。

己巳三月记。
径山绰上人寄新雪
张镃（宋代）

重闉初履霜，深山已堆雪。
牛鸣数舍地，气序何骤冽。
禅宫旧龙居，长夏扇可彻。
各崖蔽森蓊，双径穿巀嵲。
所以方冬时，集霰即飞屑。
廊阶游鸽处，爪迹应冻绝。
立齐老僧腰，此话忌轻说。
扫赠满棕筥，凝明胜瑶玦。
梅风落叶窗，我固傍高洁。
畴能报清投，煎茶沃诗舌。
应天长（自颍上县欲还吴作）
叶梦得（宋代）

松陵秋已老，正柳岸田家，酒醅初熟。鲈脍莼羹，万里水天相续。扁舟凌浩渺，寄一叶、暮涛吞沃。青箬笠，西塞山前，自翻新曲。

来往未应足。便细雨斜风，有谁拘束。陶写中年，何待更须丝竹。鸱夷千古意，算入手、比来尤速。最好是，千点云峰，半篙澄绿。
四松
杜甫（唐代）

四松初移时，大抵三尺强。别来忽三载，离立如人长。

会看根不拔，莫计枝凋伤。幽色幸秀发，疏柯亦昂藏。

所插小藩篱，本亦有堤防。终然掁拨损，得吝千叶黄。

敢为故林主，黎庶犹未康。避贼今始归，春草满空堂。

览物叹衰谢，及兹慰凄凉。清风为我起，洒面若微霜。

足以送老姿，聊待偃盖张。我生无根带，配尔亦茫茫。

有情且赋诗，事迹可两忘。勿矜千载后，惨澹蟠穹苍。
涢阴亭
张商英（宋代）

驾言晨出涢台隅，涢上登临酒拍壶。不似岘山羊叔子，心随汉水欲吞吴。
春思 其一
袁登道（明代）

悲心悬夜月，思泪掩罗巾。惭愧堂前燕，双栖故似人。
送韦员外还京
崔峒（唐代）

十年离乱后，此去若为情。春晚香山绿，人稀豫水清。

野陂看独树，关路逐残莺。前殿朝明主，应怜白发生。
挽张南轩先生八首
彭龟年（宋代）

平生中兴念，渴饮而饥食。
落落不可合，令人气填臆。
归来牧桂州，才人用转窄。
抚摩日多暇，整整戎事饬。
偏伍联浮游，坐作亲部勒。
异时了剧寇，乃此诸校力。
论兵较利钝，夫岂谓深识。
牛刀何施宜，功乃在鸡肋。
谁知我公心，抆泪三叹息。
夜闻雨声赋古风时赵使君祈雨之翌日也
郑刚中（宋代）

山斋道人梦魂清，梦中细响忽可听。三峡流泉出幽隐，万蚕食此春叶声。

又疑相如夜病渴，蟹眼乱沸石鼎鸣。呼童起视果安在，云是四檐甘雨倾。

于时火流祗三日，田兆正作龟纵横。昨朝太守拜坛下，五龙奉命云雷惊。

小儿放散蜥蜴去，神鼓罢击巫舞停。田翁翻沟出剩水，妇子田边笑相迎。

商量今岁多酿酒，是间指日当云平。山斋一饱想无虑，摩腹卧看秋风生。
句
释惠崇（宋代）

湘云随雁断，楚路背人遥。
次韵辜小愿
陈衍虞（清代）

走戟挑刀记逐忙，惊魂犹在水云乡。跄踉雨夜荆榛路，信宿蜗庐瘴岭阳。

搔首云头天近尺，移樽月下露盈觞。不堪痛定凭追忆，回首新亭泪万行。
题梨花睡鸭图
顾况（唐代）

昔年家住太湖西，常过吴兴罨画溪。水阁筠帘春似海，梨花影里睡凫鹥。
祝英台碧鲜庵
许大就（明代）

女慕天下士，游学齐鲁间。结友去东吴，全身同木兰。

伯也不可去，洁已殉古欢。信义苟不亏，生死如等闲。

蛱蝶成化衣，双飞绕青山。舍宅为道院，祝陵至今传。

当年梳妆台，即汉风雨坛。嵯峨石壁下，遗庵名碧鲜。

春秋荐苹藻，灵响来珊珊。晴天披石发，恍惚见云鬟。
鸣鹤山
翁仲德（宋代）

沧海东头鹤阜高，仙人骑鹤下林坳。
一声唳起扬州去，华表空余月下巢。
次韵仲弓见怀
邹浩（宋代）

与子风雨散，掩关非世喧。琴书到古人，危坐屡忘言。

何当同此趣，脱略文物繁。岁晏犹清居，厉节真王尊。
以采菊东篱下悠然见南山为韵赋十首
方回（元代）

不见渊明面，渊明心可见。
问休以见之，老菊耐霜霰。
尚欲招祖谢，岂不鄙湛羡。
市朝纷屠剥，禄位甘苟贱。
高举能免此，学陶亦云善。
秋夕听罗山人弹三峡流泉
岑参（唐代）

皤皤岷山老，抱琴鬓苍然。
衫袖拂玉徽，为弹三峡泉。
此曲弹未拂，高堂如空山。
石林何飕飗，忽在窗户间。
绕指弄呜咽，青丝激潺湲。
演漾怨楚云，虚徐韵秋烟。
疑兼阳台雨，似杂巫山猿。
幽引鬼神听，净令耳目便。
楚客肠欲断，湘妃泪斑斑。
谁裁青桐枝，縆以朱丝弦。
能含古人曲，递与今人传。
知音难再逢，惜君方年老。
曲终月已落，惆怅东斋眠。
水调歌头•京口
董以宁（清代）

一点栏江石，几叶趁潮船。当年载酒曾到，却又景重看。

呼起寺载佛印，唤起墓载郭璞，今夜好评诠。注水宁因葬，烧肉是何禅。

笑人痴，空说法，浪谈玄。为仙为佛总非，名异不堪传。

多少菟裘安稳，多少闭门枯诵，寂寂夜台寒。试问滔滔者。

天下尽皆然。
和叶宰
赵善括（宋代）

暂时行李已堪忧，况是经年成漫游。
三月晓风红扫地，一犁春雨绿盈畴。
从教征袖尘埃满，赖有新诗箧笥收。
桃李主人能好事，未归谁复叹淹流。
伏蒙赐和复用韵二章拜呈可谓出愧炫媸惟自叙
杜范（宋代）

学道辛勤历万艰，精神见性本无还。
齐眉自可供瓢乐，携手何须去鹿山。
谓介谓通非所在，不夷不惠处其间。
自怜尘俗心独在，即席抠衣原少闲。
哭长孙侍郎（一作杜甫诗）
杜诵（唐代）

道为诗书重，名因赋颂雄。礼闱曾擢桂，宪府既乘骢。

流水生涯尽，浮云世事空。唯馀旧台柏，萧瑟九原中。
和黄漕雪中将至长沙
张栻（宋代）

吾道元如砥，人间谩畏途。
未容舟泝峡，且泛雪平湖。
子孝宁投杼，天回看脱弧。
不应从我懒，欲老豆麻区。
甘翁六十寿诗和乃弟几山司空韵二首 其一
孙承恩（明代）

美人家住芙蓉国，仙宅岧峣云雾窗。洞口春游花作阵，湖心晴泛水平江。

真诠箓授五千字，瀛海筹输三十双。即向长安望南极，寿星昨夜照西邦。
送才首座 其二
释月涧（宋代）

海国山山叫子规，不知何处卸征衣。拳头自是娘生底，莫向诸方肋下挥。
巫山公署壁有无名氏戏书二韵（施州路一百八盘）
王周（宋代）

南陵直上路盘盘，平地凌云势万端。

堪笑巴民不厌足，更嫌山少画山看。
送胡簿秩满归
何梦桂（宋代）

佐邑三年去后思，祇今无奈送行时。不谐白雪皇荂耳，谩指清风恶木枝。

台府无心空里镜，士民有口路傍碑。锦溪流下严陵濑，八月潮来有转期。
竹雨
曹鉴冰（清代）

欲折亭亭节，斜侵苦莫饶。不曾留一点，惟觉韵潇潇。
寄俞子二首 其二
姜夔（宋代）

郎罢才名今白发，佐州亦复坐穷边。甚欲出手相料理，东南风高难寄笺。
中秋与希深别後月下寄
梅尧臣（宋代）

薄雾生寒水，寥寥舣画船。
人伤千里别，桂吐十分圆。
把酒非前夕，追欢忆去年。
南楼足佳兴，好在谢林川。
荀或饮药
金朋说（宋代）

管仲尊周昔相桓，当年文若附曹瞒。
匡朝宁国言虽正，始比高光孰发端。
霜天晓角·小山幽彻
吴潜（宋代）

小山幽彻。遍地堆香雪。只恐今宵入梦，梦到处、魂孤绝。八公头已雪。淮南分半席。莫道淹留何事，且长啸、对佳月。
书事十绝
曾惇（宋代）

田父今年作社频，边头闻见一番新。
官军不斫人家树，各自持钱去买薪。
和陈和叔内翰忆梅花因手植数本又命画工作生枝于屏间
韦骧（宋代）

翰林清兴满江乡，尤忆梅花趁腊芳。已写幽屏外桃李，更摅藻思压班扬。

自期造化加先意，岂待婵娟借末光。幸预樽前此佳赏，还祈手植早飘香。
题苏紫霞选仙集后二首 其二
郭祥正（宋代）

知君本是紫霞仙，梦入瑶池泛酒船。功行已成真驭远，却嗟尘世阅遗篇。
信笔戒子种花木 其一
许及之（宋代）

君恩未许乞分符，三径无资地亦无。或借或资分养种，閒时趁早著工夫。
失调名
佚名（宋代）

华宫瑶馆游毕。却返绛节、回鸾翼。荷殷勤、三斝香醪，供养我、上真仙客。赤霭浮空，祥云远布，是我来时节。且频修，同泛舸、上云秋碧。
燕待知泉州郑司业致语
廖刚（宋代）

虎符分寄辍名卿，锦缆牙樯绣水滨。昼秀岂将誇故里，綵衣端为奉高亲。

开怀此日樽中醉，结绶他年席上珍。画鼓不须催去棹，清欢难会玉堂人。
渔船早起次韵
虞堪（明代）

舟泊芦花雪满窗，晓钟烟寺已微撞。鸡啼草屋星垂地，鸦散枫微月堕江。

拙计祇甘持钓去，闲心何必竖幡降。起来惊破沙鸥梦，飞度前汀又一双。
辛丑中秋夜与用亨汉臣济之君祥子昂仲宽及诸同志聚饮于学宫阴不见月 其二
李俊民（金朝）

莫嫌胜日燕游频，且慰寒窗力学勤。白也停杯将问月，退之利剑欲开云。

清光难比秋三夜，痛饮何辞酒百分。况在頖宫思乐地，与君共采水中芹。
送眉山孙梦得从饶伯舆李纯父学
赵汝腾（宋代）

景山书来说蜀珍，与吾气象清而真。
束书亟归侍温清，力祈朴学为是正。
程文不过工进取，何若杜门诵论语。
一言可以行终身，世间至乐惟求仁。
弋阳余干相望尔，紫阳的传伯舆是。
同志更有李纯父，劲节清名照今古。
为我问讯出此诗，子亲炙之有余师。
天命
陈杰（宋代）

至狂而圣至愚神，天命何私与物均。
万水各涵全体月，千花同受十分春。
一家路透家家路，一性仁通性性仁。
秦汉以还无讲学，几多轻充不赀身。
赠海东山长黄小石比部
林占梅（清代）

海内经师位望尊，登龙我亦仰君门。亲人叔度波千顷，好客陈遵酒一樽。

谈剑气豪肝胆露，论诗律细性情存。道傍倾盖交如故，知己由来胜感恩。
和三哥入山二首
韩维（宋代）

巢由没已久，风迹旷不嗣。
长啸箕颍间，悲风肃然至。
传闻龙山下，茅屋架三四。
中有隐者栖，读书乐仁我。
饱观人事变，深钩易象秘。
耕田给衣食，乡里沾赈遗。
呦呦山鹿群，摩抚驯不畏。
乃知至仁主，足以通异类。
声名自驰击，我心晏无累。
寤寐想斯人，安得同所致。
赋得鸣朄应令诗
刘孝威（南北朝）

杂扇虽俱敛，交行忿自分。转袖时绕腕，扬履自开裙。
寄虞都御史
胡俨（明代）

今之副都古中丞，才华超逸众所称。清如金壶贮寒露，皎如玉树含春冰。

昔年钱塘作太守，千里湖山歌杜母。一琴一鹤镇相随，藉藉声名在人口。

万里秋空一鹗抟，昂昂风来动朝端。胸中文史三冬足，座上冰霜六月寒。

朅来诗篇烂盈轴，错落明珠间清玉。方期丹凤鸣朝阳，岂比白驹在空谷。

嗟余才薄竟蹉跎，每爱新诗佳句多。几度相思不相见，其如屋梁残月何。
春日闲居
钱宰（明代）

霁日檐牙落，光风瓦上生。
草晴跳蚱蜢，花暖困狸狌。
和邵不疑校理蒲州十诗·碧楼
司马光（宋代）

烟瓦叠琉璃，危楼半空倚。
歌钟奉高宴，声来碧云里。
日暮天四垂，黯澹如秋水。
玉楼春（有自九江以石中作观音像持送者，因以词赋之）
辛弃疾（宋代）

琵琶亭畔多芳草。时对香炉峰一笑。偶然重傍玉溪东，不是白头谁觉老。

普陀大士神通妙。影入石头光了了。看来持献可无言，长似慈悲颜色好。
征妇怨
周密（宋代）

梦魂夜夜在天涯，连岁音书不到家。万里征人成白骨，春闺犹自卜灯花。
大北早行
方回（元代）

重雾须髯湿，深林草树香。
山中人未起，马上晓偏凉。
晴屋悬新麦，寒田莳晚身。
近来兵事息，烟火渐微茫。
送弟赴省
萧崱（宋代）

河南萧氏粲文物，鹤在九皋无数鸣。
小山羽翮日绚练，胆气也作虹霓横。
挂冠亭后冷如水，旧毡半是蛛丝萦。
恩袍谩官直斋老，书院误身吟院史。
凤楼好手乃有弟，铁声铮铮亦妙器。
乡里浪传轻薄名，儿曹岂知渠大意。
惠子五车稷下困，仲连一箭聊城至。
博悬於投呼得卢，莫以蔡齐故第二。
圣朝新数中兴年，进士蜕骨秋风蝉。
梅花魁春导人去，竹叶鏖寒浇客眠。
天方坐我茅三椽，留眼送尔宜鸿前。
因行西湖叫和靖，为言诗苦剩狂颠。
蝶恋花
周季琬（清代）

影落中庭花欲午。蝶瘦蜂忙，翻出新愁谱。独倚雕栏人不语，晴丝无力随风舞。

睡起枕纹犹半露。香玉红生，似把啼痕补。还笑鹃声无底据，春归毕竟归何处。
赏心亭
曾极（宋代）

柱上题名客姓苏，江山清绝冠吴都。
六花飞舞凭阑处，一本天生卧雪图。
哭冯员仲 其二
王十朋（宋代）

身为多才误，朝无一日安。宁为独醒鬼，不作附炎官。

梦断吴江冷，魂归蜀道难。郡斋挥老泪，重取近书看。
赠无庵道人风鉴
蒲寿宬（宋代）

采霞以为食，搴云以为衣。
饱暖无所为，骑风去如飞。
閒将电作镜，照见人精微。
欲说不得说，天机本无机。
七夕次韵
李吕（宋代）

天上佳期岁一来，人间急管莫相催。
鹊桥成后天孙度，雨泣悬相飚驭回。
儿女欢呼争乞巧，楼台罗列賸传杯。
欲搜好句陪年少，病士惭无工部才。
宋人及楚人平
公羊高（先秦）

外平不书，此何以书？大其平乎己也。何大其平乎己？庄王围宋，己有七日之粮尔！尽此不胜，将去而归尔。于是使司马子反乘堙而窥宋城。宋华元亦乘堙而出见之。司马子反曰：“子之国何如？”华元曰：“惫矣！”曰：“何如？”曰：“易子而食之，析骸而炊之。”司马子反曰：“嘻！甚矣，惫！虽然，吾闻之也，围者柑马而秣之，使肥者应客。是何子之情也？”华元曰：“吾闻之：君子见人之厄则矜之，小人见人之厄则幸之。吾见子之君子也，是以告情于子也。”司马子反曰：“诺，勉之矣！吾己亦有七日之粮尔！尽此不胜，将去而归尔。”揖而去之。

反于庄王。庄王曰：“何如？”司马子反曰：“惫矣！”曰：“何如？”曰：“易子而食之，析骸而炊之。”庄王曰：“嘻！甚矣，惫！虽然，吾今取此，然后而归尔。”司马子反曰：“不可。臣已告之矣，己有七日之粮尔。”庄王怒曰：“吾使子往视之，子曷为告之？”司马子反曰：“以区区之宋，犹有不欺人之臣，可以楚而无乎？是以告之也。”庄王曰：“诺，舍而止。虽然，吾犹取此，然后归尔。”司马子反曰：“然则君请处于此，臣请归尔。”庄王曰：“子去我而归，吾孰与处于此？吾亦从子而归尔。”引师而去之。故君子大其平乎己也。此皆大 夫也。其称“人”何？贬。曷为贬？平者在下也。
雷阳书事
秦观（宋代）

骆越风俗殊，有疾皆勿药。
束带趋祀房，用史巫纷若。
弦歌荐茧栗，奴士洽觞酌。
呻吟殊未央，更把鸡骨灼。
句 其二
张励（宋代）

青林蔽日明为晦，绀宇生风暑亦秋。
送弟子伍秀才赴举
方干（唐代）

天遣相门延积庆，今同太庙荐嘉宾。
柳条此日同谁折，桂树明年为尔春。
倚棹寒吟渔浦月，垂鞭醉入凤城尘。
由来不要文章得，要且文章出众人。
杨柳枝
皇甫松（唐代）

春入行宫映翠微，
玄宗侍女舞烟丝。
如今柳向空城绿，
玉笛何人更把欢。
拟宫中行乐词四首
宋登春（明代）

琉璃砚水黄金瓶，十样鸾笺写道经。
太乙紫坛朝帝罢，蕊珠深殿彩花馨。
观刘氏山馆壁间所画四时景物各有深趣因为六言一绝复以其句为题作五言四咏 其五
朱熹（宋代）

悲风号万窍，密雪变千林。匹马关山路，谁知客子心。
送客 其二
韩淲（宋代）

荣宦重来十数年，管弦深处百花天。云飞咫尺璇霄去，给札西清听奏篇。
丁督护歌六首 其二
刘骏（南北朝）

洛阳数千里，孟津流无极。辛苦戎马间，别易会难得。
又赋
项安世（宋代）

属玉风前藕叶香，残蝉声里柳枝黄。
生前天遣耕云土，身后人来问雪堂。
樊口战船旗似锦，黄坡突骑剑如霜。
先生傥有归来梦，更觉春江雨后忙。
次韵彭景贶
陈造（宋代）

紫燕穿帘若有求，不人端作置书邮。
诗翁别后犹能酒，妄尉归来亦未侯。
江合香温留语笑，花楼月好记从游。
即今满眼悲凉意，投老宁禁此段愁。
别家
杜牧（唐代）

初岁娇儿未识爷，别爷不拜手吒叉。

拊头一别三千里，何日迎门却到家。
奉送中济经略侍郎赴镇庆州得元字
王钦臣（宋代）

远驭寡上策，羁縻有前言。平生徙戎论，感慨江应元。

家世近三河，游历多塞垣。谁言一方面，十载滞上恩。

前日诏书下，旌麾方及门。部曲已稍集，始知旗鼓尊。

边书尚羽急，戍卒仍云屯。东山旧部落，自昔为墙藩。

铦锋固可用，内实须禾虋。胸中自有策，肯为浅见论。
满江红 贺刘左史光祖进职奉祠
魏了翁（宋代）

许大才名，知几许、功夫做得。独自殿、三朝耆旧，岿然山立。

出处只从心打当，去留不管人忻戚。抱孤衷、脉脉倚秋风，无人识。

龙可养，凡鳞匹。鸾可挚，凡禽敌。便翩然归作，玉龙仙客。

枰上举棋元不定，磨边旋蚁何曾息。傥天公、有意要平治，须华发。
雨後子文、伯庄二弟相访，同游东园
杨万里（宋代）

北阮稀相见，东园肯到无。
鞋留沙迹浅，扇答雨声疏。
新长水三尺，倒漂梅一株。
炊烟起山崦，好个晚村图。
偈颂一百零四首 其七十五
释绍昙（宋代）

铁团栾，无缝罅。上下三指，彼此七马。德山临济，眼见如盲，云门赵州，口说如哑。

拄杖子，忍俊不禁，等闲捉败。休休，尽法恐无民，且放天寒赦。
三禽言 其三
方岳（宋代）

吕望非熊亦非龙，后车载归作三公。庞眉皓发八十翁，几何日月土一丛。

盍不径老磻溪风，以文见医方自功。西山之人不尔容，君不见秋崖无才终不逢，长年垂钓烟波中。

公非熊，同不同。
吴航赴宜与簿
杨亿（宋代）

家住武夷峰，眉间道气浓。
风尘久为客，雷火近成龙，
试吏江城僻，宁亲岭路重。
一廛期没齿，乐土定相容。
挽程良用侍御二首 其一
顾璘（明代）

结绶为兄弟，通家及子孙。高才先见夺，天道竟难言。

玉树光埋没，江潮气吐吞。伤心甬东水，犹有未招魂。
依韵和张应之见赠
梅尧臣（宋代）

京洛多游好，相与岁月深，
虽同执一龠，吹曲各异音。
自微众音响，安感万物心。
我穷子来唁，慷慨发长吟。
答郑即翁
林景熙（宋代）

初阳蒙雾出林迟，贫病虽兼气不衰。
老爱归田追靖节，狂思入不访安期。
春风门巷杨花后，旧国山河杜宇时。
一种闲愁无着处，酒醒重读寄来诗。
十一日抵会邑南关同王师攻围
郭之奇（明代）

三旬犹逆命，万马扼□亢。鱼釜终须铄，螳车莫漫当。

攻心明上策，耀德岂多戕。且复收冬令，何难定水方。
仿云汉诗体敬制雩祭乐章以申诚恳 其一
弘历（清代）

瞻彼朱鸟，爰居实沈。协纪辨律，羽虫徵音。万物芸生，有壬有林。

有事南郊，陟降维钦。瞻仰昊天，生物为心。
菩萨蛮·旌旗依旧长亭路
辛弃疾（宋代）

旌旗依旧长亭路。尊前试点莺花数。何处捧心颦。人间别样春。功名君自许。少日闻鸡舞。诗句到梅花。春风十万家。
山农
项安世（宋代）

江上见山农，畲田用火攻。
鼓声为号令，竹援当畿对。
生理猿猱似，年华豆粟供。
无功随薄禄，愧汝若为容。
事争吟
邵雍（宋代）

旱极望雨意，病危思药心。
人人当此际，不待劝而深。
酬张相公见寄
贯休（唐代）

周郎怀抱好知音，常爱山僧物外心。闭户不知芳草歇，

无能唯外住山深。感通未合三生石，骚雅欢擎九转金。

但似前朝萧与蒋，老僧风雪亦相寻。
月湖山谷劝耕次韵
邓深（宋代）

皂盖朱幡游近郭，野桃山杏炫红旂。
看看新燕衔泥候，恰恰鸣鸠唤雨时。
未用经丘思靖节，何妨学稼许樊迟。
老农应悉使君意，六劝传教到处知。
雨夜
陆游（宋代）

断岸轻烟著柳条，孤村小雨夜萧萧。
荒鸡隔浦声相续，短烛无风焰自摇。
朴学元知縻岁月，残生竟是老渔樵。
最怜鬓畔千茎雪，日日春风吹不消。
再饯朱主客得动字
宗臣（明代）

北风倒天天河冻，长安万户走虹蝀。使君且莫据雕鞍，主人复尔开金瓮。

四岳同悬平子愁，五饵久抱贾生恸。谒帝聊与千鹭翔，乘云谁把群龙控。

杯外星辰寒不收，江南杨柳春先动。我有秦时白玉箫，仙人寄我华阳洞。

仙人一别几千里，今日临岐为君送。君去清江时一弄，为君白日下双凤。

凤兮凤兮胡不来，白云愁杀金陵台。
挽黄祖勉三首
陈著（宋代）

世远太和散，儒门有若人。
沈潜勤汲古，澹静肯妍春。
识到寡轻语，触来无量颦。
渊乎莫澄挠，叔度乃其伦。
三衢马太守昂夫索题烂柯山石桥
萨都剌（元代）

洞口龙眠紫气多，登临聊和《采芝歌》。烂柯仙子何年去，鞭石神人此地过。

乌鹊横空秋有影，银河垂地水无波。遥知题柱凌云客，天近应闻织女梭。
题武夷
赵承禧（宋代）

群玉山前隐道园，松声鹤唳隔溪闻。
山灵似识游人意，要看青林映白云。
游维山新兴寺，宿石屏村谢叟家
许浑（唐代）

晚过石屏村，村长日渐曛。僧归下岭见，人语隔溪闻。

谷响寒耕雪，山明夜烧云。家家扣铜鼓，欲赛鲁将军。
重过东山分韵得嘉字
乌斯道（明代）

灯张酌春酒，酒尽情益加。岁暮百事集，在道不在他。

昨日冰霜中，风揭道上车。我以隔岁别，重来望云霞。

脩竹散繁阴，猗兰茁新芽。各保岁寒意，嗟嗟良可嘉。

登高斥卑陋，饮清涤污邪。箴言复深夜，中心永无遐。
昼月
韩愈（唐代）

玉盌不磨著泥土，青天孔出白石补。兔入臼藏蛙缩肚，桂树枯石女闭户。

阴为阳羞固自古，嗟汝下民或敢侮，戏嘲盗视汝目瞽。
花下酌酒歌
唐寅（明代）

九十春光一掷梭，花前酌酒唱高歌。
枝上花开能几日，世上人生能几何。
昨朝花胜今朝好，今朝花落成秋草。
花前人是去年身，去年人比今年老。
今日花开又一枝，明日来看知是谁？
明年今日花开否，今日明年谁得知。
天时不测多风雨，人事难量多龃龉。
天时人事两不齐，莫把春光付流水，
好花难种不长开，少年易老不重来。
人生不向花前醉，花笑人生也是呆。
舟中小雨
杨万里（宋代）

漠漠轻寒粟晓肤，酴醾半落牡丹初。
颠风无赖难拘管，小雨多情为破除。
半世光阴行路里，一年春事客愁余。
浙西尚远江西在，何日章江买白鱼？
晚对亭
虞子万（宋代）

落日下青嶂，归云犹未安。
倚杖无言久，夕阴生翠寒。
杂感
陆游（宋代）

病卧践衰境，躬耕归故园。
怒蛙号废沼，妖鵩啸荒村。
里巷鱼餐薄，坊场黍酒浑。
相逢欲话旧，意极转忘言。
上广东漕使黄郎中
曾丰（宋代）

三春彭兮，和气弸兮。
季于孟仲，和之英兮。
至英收凝，天相丕乎。
公生裕裕，集春之成。
偈 其八
释善果（宋代）

九夏光阴一瞬间，休论城市与深山。大圆觉是安居处，坐断毗卢境界宽。
送守哲归庐山
司马光（宋代）

哲公金陵来，神韵自孤秀。
京华三十春，高节愈幽茂。
煊赫公卿门，道俗日奔走。
自非趣尚合，一息不相就。
慷慨贤豪士，波溢千金富。
蔬饭苟有馀，秋毫未尝受。
嚣呶不可变，坚白如琼琇。
居然尚悉寂，终厌尘土臭。
忽思香炉云，荟蔚冠孤岫。
振衣寻昔游，烟霞宛如旧。
络木滕蔓长，护石松根瘦。
瀑泉响夜壑，乳管添春宝。
茅茨荫文丈，宴坐度清画。
几席雨奇花，阶除驯猛兽。
方知物外光，回视人寰陋。
慎勿露声光，愚迷将辐凑。
元日泛舟分韵得大字
李流谦（宋代）

春从水际生，白石映浅濑。
一舟何自横，玄寄倏与会。
今日是何朝，亦恐鱼鸟怪。
晓暾破宿雨，换岁无此快。
柁工貌闲暇，一篙有三昧。
夷犹我无心，上下听汝辈。
断崖舂涛波。千古意不改。
中流浸玻璃，绿净吾苦爱。
林深故疎密，山远自明晦。
隔江见人家，短篱护畦菜。
蓑笠弄晚色，真乐在牛背。
稍能薄输征，武陵岂天外。
吾曹二三子，勿作碌碌待。
涛戎叹山何，尘凡累缨佩。
人生富贵哉，固有一事大。
嘉定二年秋重游洞霄
胡衍（宋代）

馀杭泉石欠幽探，净拂衣尘入翠岚。九锁山门云上下，一峰天翠殿西南。

元封旧事无人记，德寿仙游有客谈。痛饮丹泉卧玄石，松风满耳梦初酣。
续青城山四咏·飞赴寺
文同（宋代）

平林露层巘，上独置孤寺。
群仙驭飞驾，往往赴于此。
风高幡影乱，日落钟声起。
谁可谓诗豪，兴来吟万纸。
老将行
张楷（明代）

少侍武皇亲幸时，天闲赤骠寻常骑。当围一箭落双隼，万口常常称男儿。

天山夜捣单于垒，茐岭朝倾颉利师。琵琶帐底金凿落，刁斗营前铁蒺藜。

穰苴岂解知合变，孙武何曾识偶奇。当时只拟名不朽，誓向藁街悬贼首。

相如白璧还奉君，晋鄙兵符夺悬肘。谩说三徵出草莱，谁誇百步穿杨柳。

运筹不数张文成，决计浪传陈户牖。长笑廉颇惟善饭，也知樊哙徒誇酒。

蹉跎世事若浮云，阃外传喧寂不闻。帐下争趋新号令，道傍谁识旧将军。

对客龙钟羞讲武，逢人磬折学谈文。壁上蟏蛸翳双剑，门前鸟雀散三军。

愿得子方怜老马，还同魏尚叙前勋。
同李司直诸公暑夜南馀馆
皇甫冉（唐代）

何处多明月，津亭暑夜深。烟霞不可望，云树更沉沉。

好是吴中隐，仍为洛下吟。微官朝复夕，牵强亦何心。
题水月亭卷
平显（明代）

积阴之气凝不流，澄辉上薄蟾宫秋。灵娲鍊雪补天罅，六合幻宫琉璃沤。

沤光滉瀁烛银浦，三山历历明可数。宝奁开影出素娥，桂露飞香洒黎母。

先生独坐海上亭，肝胆莹若梅花冰。初疑骊珠起甓社，熟视坎德交金精。

六鳌伏穴不敢动，天地无波宫泓冻。玉螺沆瀣漱玄津，铁网珊瑚注清梦。

紫鹏飞来翼垂云，药成兔鼎许见分。先生跨鹏擘云去，麻姑已约南溟君。
题高云客舍
皇甫冉（唐代）

孤兴日自深，浮云非所仰。窗中西城峻，树外东川广。

晏起簪葛巾，闲吟倚藜杖。阮公道在醉，庄子生常养。

五柳转扶疏，千峰恣来往。清秋香粳获，白露寒菜长。

吴国滞风烟，平陵延梦想。时人趋缨弁，高鸟违罗网。

世事徒乱纷，吾心方浩荡。唯将山与水，处处谐真赏。
蚊
孟郊（唐代）

五月中夜息，饥蚊尚营营。但将膏血求，岂觉性命轻。

顾己宁自愧，饮人以偷生。愿为天下幮，一使夜景清。
高阳台 皋亭览胜图
关锳（清代）

鸥雨分凉，鱼云织暝，一蓬山色依然。瘦影斜阳，碧天摇梦成烟。

仙山依旧无消息，奈东风、换了啼鹃。剩樽前、点点残红，飞近筝弦。

凭栏休说当时事，只丛祠箫鼓，流水鸦边。一片凄阴，可堪送我华年。

天涯何处无芳草，到春深、便觉堪怜。好留连、未是黄昏，休促回船。
秃笔
王十朋（宋代）

管城人已老，后辈颇相侵。问汝中书否，犹言欲尽心。
送陈太仆蔡谪教海阳六首 其四
陆粲（明代）

大庾岭头日欲低，曲江祠前行客迷。一过韶阳倍惆怅，刺桐花里鹧鸪啼。
题瑞岩圣寿寺
赵抃（宋代）

宝界香园接翠微，此焉空寂远尘机。寒冰扣晓人无垢，古剑藏尘谷有辉。

水石潺顽迷客径，松云洒落护禅扉。我来笑被名缰锁，斜日匆匆策马归。
题迎薰阁
张杲之（宋代）

虚阁势峥嵘，高陵涿鹿城。前瞻青巀嶭，下阚碧澄泓。

弊宇随时去，雕甍不日成。佳莲供夏景，乔木送秋声。

乳鹭欣双入，北鸿想万程。风生舜弦古，月射庾楼清。

隐隐分行客，憧憧悯细氓。凭高愁自失，怀远恨难平。

赏纵棋兼酒，吟羞石对瑛。炎蒸登览者，方爱此嘉名。
句
杨黎州（宋代）

一斑早寄湘川竹，万点空遗岘首碑。
虚亭秋月为实上人作
守仁（明代）

幽庭坐虚寂，月出青松林。流光入禅户，凉思满衣襟。

六根净无垢，万境亦消沈。荡兹着有想，快我遗世心。

浩歌《秋水篇》，聊续寒山吟。
水仙花
刘克庄（宋代）

岁华摇落物萧然，一种清芬绝可怜。
不许淤泥侵皓素，全凭风露发幽妍。
骚魂洒落沉湘客，玉色依稀捉月仙。
却笑涪翁太脂粉，误将高雅匹婵娟。
次韵王起东夜宿琵琶洲
南洲法师（明代）

倚棹寒江照白头，看山不尽且迟留。
无人为写琵琶恨，自拨鹍弦过小洲。
送刁景纯知会稽
梅尧臣（宋代）

前有朱翁子，後经王右军。
至今风俗美，自昔诵歌闻。
秦望临丹戟，耶溪漱白云。
只应丝管去，惊动海鸥群。
春信
张弘范（元代）

庾岭梅花喷雪香，灞桥烟柳弄鹅黄。故乡望断无消息，独倚东风雁数行。
艺兰为王本诚作
张宁（明代）

猗猗谷中兰，言艺君子堂。过门不入室，彼美自芬芳。

弹冠结素履，振策循周行。我心惄如饥，觏止谅已降。

容颜挹清润，言笑闻馨香。同心未卒语，欲去仍徬徨。

眷恋终日夕，宾主已相忘。
送密直温学士西京迁葬
王禹偁（宋代）

锦衣西去道何光，卜葬伊川旧钓乡。
留守开筵亲举白，故人垂泪看焚黄。
重寻泉石应多感，旋插松楸未着行。
一月归程如有暇，云间时到读书房。
采菱歌
鲍照（南北朝）

缄叹凌珠渊。
收慨上金堤。
春芳行歇落。
是人方未齐。
贺新郎（庚戌和薛制参赋雪韵）
李曾伯（宋代）

将谓霏微雨。恍朝来、虚檐生白，寒侵冒絮。拟和盐花凌谢韫，，巧思翻成金注。谁寄我、雪车冰柱。酿熟羊羔炉拥兽，羡画楼、金帐调宫羽。人应共，回风舞。

围场校猎淮云暮。记当时、银杯缟带，网禽置兔。老去不禁鞍马力，独对愁吟似甫。问一棹、剡溪何处。愿与铁衣春解戍，把梁园、旧话供儿语。孤梅外，梦魂度。
大酺得长字韵时任安宜尉
储光羲（唐代）

大道启元命，时人居太康。中朝发玄泽，下国被天光。

明诏始端发，初筵当履霜。鼓鼙迎爽气，羽籥映新阳。

太守即悬圃，淮夷成葆疆。小臣惭下位，拜手颂灵长。
湖北有茅斋湖西有松岛轻棹往返颇谐素心因成四韵
方干（唐代）

湖北湖西往复还，朝昏只处自由间。
暑天移榻就深竹，月夜乘舟归浅山。
绕砌紫鳞欹枕钓，垂檐野果隔窗攀。
古贤暮齿方如此，多笑愚儒鬓未斑。
雨是过泉教张子开
戴表元（宋代）

衣冠颠倒君休怪，筋力过从我不余。
却笑秋风洛阳掾，得归犹望食鲈鱼。
画梅酬方山人絜
姚燮（清代）

平生作梅千百纸，干菀华枯无一似。神固不似貌亦失，那识真缄有元始？

大枝诘屈小者樛，墨痕拥肿香不流，姑射匿笑萼绿愁。

性之所昵手辄应，纵漫何惜知者羞？苍溪画客东南来，寸管能抉天心开。

赠我尺幅逾寸宝，悬诸素壁无纤埃。澹澹若使夜月妒，暧暧疑有春风回。

其格坚劲其萼媚，欲落不落香影碎。罗浮仙人娇浓睡，云薄如烟动珠襚。

我还敛手不敢作，聊托幽怀报君意。腰塘万柳啼残莺，春归君亦西将行。

天涯苍莽多棘荆，和神抱骨空尔清。相思自此千里深，虬筇鹤氅天风琴。

频须惠我江南音，我还伫子群玉岑。
杂咏下 竹村
洪适（宋代）

一任笋侵疆，何防鞭碍道。千户广侯封，三家结村保。
史馆杨嵎学士以诗话及空门之事次韵和之
杨亿（宋代）

双树金言付嘱频，阎浮外护托王臣。
谁知天禄草玄客，曾是灵山受记人。
海阳十咏。玄览亭
刘禹锡（唐代）

潇洒青林际，夤缘碧潭隈。淙流冒石下，轻波触砌回。

香风逼人度，幽花覆水开。故令无四壁，晴夜月光来。
金州道中
夏宗澜（清代）

此处溪山好，遨游岂偶然。奇峰盘曲涧，怪石漱流泉。

白漾空中瀑，青窥洞里天。磨厓堪作记，绝似语溪边。
赠崔融二十韵
杜审言（唐代）

十年俱薄宦，万里各他方。云天断书札，风土异炎凉。

太息幽兰紫，劳歌奇树黄。日疑怀叔度，夜似忆真长。

北使从江表，东归在洛阳。相逢慰畴昔，相对叙存亡。

草深穷巷毁，竹尽故园荒。雅节君弥固，衰颜余自伤。

人事盈虚改，交游宠辱妨。雀罗争去翟，鹤氅竞寻王。

思极欢娱至，朋情讵可忘。琴樽横宴席，岩谷卧词场。

连骑追佳赏，城中及路傍。三川宿雨霁，四月晚花芳。

复此开悬榻，宁唯入后堂。兴酣鸲鹆舞，言洽凤凰翔。

高选俄迁职，严程已饬装。抚躬衔道义，携手恋辉光。

玉振先推美，金铭旧所防。忽嗟离别易，行役共时康。
哭大愚吕公
汪大章（宋代）

一封朝奏夕南迁，抖搂精神笑出关。
只有诗书来眼底，更无侪出敢通函。
圣恩宽大时时降，天意难明特地悭。
鬻药买田非立异，甘心只作林泉计。
所求於世如斯尔，造物云何降毒厉。
嗟哉我公虽下世，万古千秋未尝逝。
家庭学问诚难继，我公超道独能诣。
日月有光还有翳，行人潸然咸出涕。
嗟哉我公虽下世，万古千秋未尝逝。
往年苍天夭伯氏，归咎云发千圣秘。
迁客萧寺得羁寄，未知曷犯苍天意。
嗟哉我公虽下世，万古千秋未尝逝。
丙戌十月二十三日大雪
苏辙（宋代）

秋成粟满仓，冬藏雪盈尺。
天意愍无辜，岁事了不逆。
谁言丰年中，遭此大泉厄。
肉好虽甚精，十百非其实。
田家有余粮，靳靳未肯出。
闾阎但坐视，愍愍不得食。
朝饥愿充肠，三五本自足。
饱食就茗饮，竟亦安用十。
奸豪得巧便，轻重窃相易。
邻邦谷如土，胡越两不及。
闲民本无赖，翩然去井邑。
土著坐受穷，忍饥待捐瘠。
彼哉陶钧手，用此狂且愎。
天且无奈何，我亦长太息。
小蟹
文同（宋代）

骨甲与支节，解络尤精研。
手足虽尔多，能使如一钱。
雪后喜晴三用韵奉寄黄陈二亲一笑
朱同（明代）

画屏楼前高插空，远树如发冰珑松。羲和驾龙海上来，净扫丰隆藏雨工。

平地琼瑶一尺强，斯须已作春泥融。乃知幻物徒为耳，变化神速由苍穹。

高冈尚严凝万里，鸣天风玉削芙蓉。射初日金碧，焜耀光玲珑。

此时十二栏，清兴谁能同。初平鞭羊起白石，仙骨肯受羁樊笼。

亦有耽睡人，玩易知旋丰。二仙俱为方内游，妙悟元化知通穷。

根归乃枝萌，夫岂心冲冲。我欲乘风三山行，更向逋仙探寒丛。

人间富贵宁几何，使我不得童颜红。柯山太华只目前，涧水原与沧溟通。

赓酬不尽登临兴，却笑信笔徒匆匆。
偶得吟
邵雍（宋代）

蛙蜢泥中走，凤凰云外飞。
云泥相去远，自是难相知。
九月一日有作
张耒（宋代）

怳怳日光薄，萧萧风叶吟。
今辰九月朔，秋物半侵寻。
赖有堂下九，芬芳散浮金。
感兹摇落际，采撷慰孤斟。
木落见南山，池清照疏林。
翩翩短羽健，杳杳潜鳞深。
落漠苦无趣，屡空阻抽簪。
晴明蹑吾屐，晚岁多重阴。
和胡经仲即事二首
吴芾（宋代）

雨脚转前湾，烟蓑带雨还。
清诗陶野色，薄色散愁颜。
檐鸟下苔径，溪云媚屋山。
世途方扰扰，谁得似君闲。
憩田家
严粲（宋代）

昼问田家憩，相呼隔短篱。负薪髽引犊，挑菜跣携儿。

沙井和虾汲，村舂夹稻炊。老翁评贵粜，覼缕旧年时。
偈二十四首 其十九
释守卓（宋代）

大圆鉴中同结社，一微尘里共安居。释迦弥勒无门入，不到到安真丈夫。

大丈夫汉，撩著便知来由，不为分外。若更拟议踌躇，何啻云泥万里。

所以道十五日已前点即不到，十五日已后到即不点。

且道点即是，不点即是。长因虎啸风生处，记得龙吟雾起时。
鹧鸪天（番禺齐安郡王席上赠故人）
向子諲（宋代）

台埭初逢两妙年。瑶林玉树倚风前。疏梅影里春同醉，红芰香中月一船。

长怅恨，短因缘。空余胡蝶梦相连。谁知瘴雨蛮烟地，重上襄王玳瑁筵。